
Dunaszekcső Községi Önkormányzat Képviselő-testülete

5/2010.

Jegyzőkönyv
Készült a Dunaszekcső Községi Önkormányzat Képviselő-testülete 2010. május 19. napján megtartott üléséről. 

Jelen vannak:

	Faller János
	polgármester

	Szabó Gergely

Bokor Zoltánné

Frányó János

Dr.Metz Judit
	alpolgármester



	Prucs András

Sándor József
	képviselők

	Pest Éva  körjegyző
	


Igazoltan távol: Bíró Zsolt, Kulutácz Zoltán, Tóth András

Faller János polgármester köszönti a megjelenteket, megállapítja, hogy az ülés határozatképes, mert a megválasztott 10 fő képviselő közül 7 fő az ülésen megjelent. Javaslatot tesz az ülés napirendi pontjaira, melyet a testület újabb javaslat nélkül az alábbiak szerint egyhangúlag elfogad:

1.) A várhegyi löszfal omlás miatti pályázatról döntés          
      előterjesztő: Faller János polgármester

2.) Beszámoló a 2009.évi gyermekvédelmi feladatok ellátásáról    
     előterjesztő: Pest Éva  körjegyző

3.) Táboroztatásra kérelem     
      előterjesztő: Faller János polgármester

4.) Duna Beton Kft. kérelme   
      előterjesztő: Faller János polgármester

5.) Lejárt határidejű határozatokról, a két ülés között történt fontosabb eseményekről 
     előterjesztő: Faller János polgármester

NAPIRENDI PONTOK TÁRGYALÁSA

1.napirendi pont: Faller János polgármester: A partfalas pályázat támogatási szerződésének megkötéséhez elment az anyag. És 25 pontos hiánypótlás jött vissza, olyan felvetésekkel, amit nem is lehet néhány nap alatt produkálni. A Nemzeti Vagyonkezelőtől nyilatkozatot kell beszerezni ahhoz, hogy hozzájárul, hogy a csatorna vezeték rácsatlakozik az 56-os főút alatt lévő gerincre. A beruházás költségei módosultak, ennek megfelelően a testületi határozatot is módosítani kell. A megvalósítás nagy összege miatt az „előlegigénylési” lehetőséget választotta. Javasolja, hogy a beruházás főösszegét 416.236.615 Ft-tal fogadja el a testület. 

Vita nem volt, a testület 7 szavazattal 0 ellenében a következő határozatot hozta:
23/2010.(V.19.) Kt.számú határozat

életveszélyes állapot elhárítása érdekében pályázatról

Az életveszélyes állapot elhárítása érdekében beadott DDOP-2009-5.1.5/D számú, „Balatoni és dunai omlásveszélyes partfalak stabilizálása” című pályázatról szóló 93/2009.(XII.14.) Kt.számú határozatot a képviselő-testület az alábbiak szerint módosítja:
„Az elnyert 353.801.123 Ft támogatás alapján a költségek és az önerő a következőképpen módosul: 

A teljes költség 416.236.615 Ft, melyből a 85%-os elérhető pályázati támogatás mellett az Önkormányzat saját ereje 62.435.492 Ft. 

A képviselő-testület tudomásul veszi, hogy az életveszély, a vagyoni (önkormányzati és magántulajdonú) kár elhárítása érdekében a pályázat beadása, kedvező elbírálás esetén a megvalósítás elengedhetetlen, és így az önerő biztosítását az önkormányzat éves költségvetései terhére, és más támogatási, befizetési források felkutatásával is biztosítja. 

Határidő: 2010-2012.
Felelős: Faller János polgármester

2.napirendi pont: Faller János polgármester: Minden év május 31.napjáig beszámolót kell készíteni az előző év gyermekvédelmi feladatainak ellátásáról. Az írásos előterjesztés elkészült, szóbeli kiegészítést nem kíván tenni.

Kérdés, hozzászólás nem hangzott el, a testület 7 szavazattal 0 ellenében a következő határozatot hozta: 
24/2010.(V.19.) Kt.számú határozat
az önkormányzat gyermekjóléti és gyermekvédelmi feladatairól
A képviselő-testület az önkormányzat 2009. évi gyermekjóléti és gyermekvédelmi feladatairól szóló beszámolót elfogadja.

3.napirendi pont: Faller János polgármester: Ismerteti a bátaszéki általános iskolából érkezett táboroztatási támogatás iránti kérelmet. Javasolja, hogy a támogatást az iskolát fenntartó önkormányzat ítélje meg.
Vita nem volt, a testület 7 szavazattal 0 ellenében a következő határozatot hozta:

25/2010.(V.19.) Kt.számú határozat
táboroztatás támogatása iránti kérelemről

A képviselő-testület a bátaszéki iskolás gyermekek táboroztatását nem kívánja támogatni.
Határidő: azonnal

Felelős: Faller János polgármester
4.napirendi pont:Faller János polgármester: A Duna Beton Kft. vezetője az elmúlt ülésen bemutatott egy céget, aki hatalmas beruházást tervezne a területre. A cég szlovákiai. Hergenrőder János azóta már ismételten megkereste, hogy a testület engedje el a 2010.évi fizetési kötelezettségét. A 2009-es esetében már döntött az elengedésről a testület. 
Szabó Gergely: Miért a Kft-n keresztül akartak velünk tárgyalni, miért nem közvetlenül? Kézzel felvázolt rajzot mutattak be egy ekkora hatalmas méretű beruházásról. Húsz fős foglalkoztatásra tettek ígéretet. Nem teljesen tiszta ez az ügy, nem biztos, hogy ez kell Dunaszekcsőnek. 

Faller János: Nagy valószínűséggel nem tudták, hogy az ingatlan nem a kft-é. Nézzük meg mi lenne, ha igent mondanánk: 

· új rendezési tervet kellene csináltatni, 

· az utcában lakók nyugalmát jelentősen befolyásolná a gyártás és szállítás

Sándor József: Nem kell Dunaszekcsőnek a 7 milliárdos beruházás. A 2010.évi díj elengedésével nem ért egyet. A rendezési terv már évekkel ezelőtt más célt határozott meg, és azt 2010. után meg  is kell valósítani.

Faller János: Kiállítjuk a számlát határidővel, és elpostázzuk.

dr.Metz Judit: A második felszólítás után felszámolást kell ellene indítani. De ezt át kell nézni pontosan, hogy ne legyen eljárási hiba. 

Faller János: Azt mondtuk a cég képviselőinek, hogy három hónap múlva válaszolunk. Döntsünk most arról, hogy nem járulunk hozzá. Legyünk korrektek, így hamarabb tudnak máshol helyszínt keresni. Vagy akár összehívhatnánk a Széchenyi utca lakóit is, hogy meghallgassuk a véleményüket. Kiküldi a meghívókat, meghívja a Duna-Dráva Nemzeti Park Igazgatóságot, a nagyvízi meder miatt a vízügyeseket. Az építési hatóságtól pedig előzetes állásfoglalást kell kérni, hogy kapnának-e oda építési engedélyt.

Pest Éva : Az már most biztos, hogy nem kapnának engedélyt. A rendezési tervvel teljesen ellentétes az új üzem megépítése. 

Prucs András: Nem egyértelmű a szándék, a cél, több információt kell tőlük kérni. 

Vita nem volt, a testület 7 szavazattal 0 ellenében a következő határozatot hozta: 

26/2010.(V.19.) Kt.számú határozat
Duna Beton Kft. kérelméről

A képviselő-testület a Duna Beton Kft. ügyvezetőjének, Hergenrőder Jánosnak a 2010.évre vonatkozó bérleti díj elengedése iránti ismételt kérelmét elutasítja. A bérleti díj megfizetésének (836.207 Ft + 527.750 Ft) szerződés szerint 2010.évben eleget kell tennie. 

Határidő: azonnal, befizetésre kézhezvételtől számított 15 nap.

Felelős: Faller János polgármester

5.napirendi pont: Faller János polgármester: A CÉDE pályázattal kapcsolatban nem fogadták el a módosítást, nem költhetjük a vízvezeték kiváltására a megítélt támogatást.
Május 4.napján volt a Diási árok elszámolásának helyszíni ellenőrzése. Levélben küldték az értesítést a vizsgálatról, és hogy mit fognak kérni. Ezeket elő is készítettük, de mire ideértek, már teljesen más iratokra volt szükségük. Mindezek ellenére az ellenőrzés sikeresen lezajlott. 

Információkat gyűjtött a község ivóvíz ellátása érdekében. Ha a sombereki kútból kapnánk vizet, akkor 30 millió forint lenne a vezeték kiépítése, további 10 millió a bári glóbuszig. És ismételten függő kapcsolatban lennénk. Ha a DRV-től vesszük meg a vizet, akkor az 300 Ft, és legalább 150 Ft az üzemeltetési költség, így sem lennénk előrébb. A kinti kutakat kellene talán megnézetni, 15 éve nem mennek, lehet, hogy most jó a vizük. Kereshetünk Báta vagy Bár irányába is vizet, de az is jelentős költséggel jár. Ehhez hitelt kellene felvenni. Pályázni nem tudunk, mert a község el van látva egészséges ivóvízzel. Előzetes közbeszerzést javasol, ahol az nyer, aki saját vízbázist csinál. 

Sándor József: Valóban meg kellene nézetni a kutjainkat. Ha 1/3 részben tudnánk keverni, már akkor is olcsóbb lehetne a díj. Ez adva van, ezzel törődjünk, ez legyen az első feladat. 
Szabó Gergely: Ismer olyan személyt, aki el tudja végezni a kutak vizsgálatát, felvállalja, hogy tárgyal vele. 

Faller János: A vizsgálatot a nyáron meg kell csináltatni. A későbbiekre pedig külön átemelőt kell tenni minden ingatlanhoz, és a továbbiakban minden ingatlantulajdonos viseli a költségeket. 

Egy ingatlantulajdonos jelentkezett az elmúlt ülés óta, hogy vegyük meg az ingatlanát. Az ingatlant a Somogyi Béla utcában üdülőként használja a pécsi tulajdonosa, de már szeretné eladni. Hirdetések útján nem jelentkeztek vevők, ezért felajánlotta megvételre az önkormányzatnak. ( vételár: 1 millió forint)
A másik kérelem az Árpád utcából érkezett, Heim Mátyástól. Az általa használt épület életveszélyessé vált, kérte az önkormányzatot, hogy segítsen az elhelyezésükben. A ház nincs a nevükön, az ingatlanra biztosítás nincs, a löszpart alatta leszakadt, és ezzel egy szobájuk is leszakadt. Megoldás lehet, hogy az önkormányzat részt vesz a szociális bérlakás programban, és vásárol házat/házakat a  szociális helyzetük miatt rászorultaknak. Ez lehetne az első lépés. Amennyiben nem indulhat el a bérlakás program, abban az esetben is vásároljunk nekik házat? 

Prucs András: Ezzel a programmal lépni lehetne, segíteni, és ezzel csökkenne a rengeteg üresen álló ingatlan száma is. Nagyon sok az egyedülélő idős ember a faluban, egyre több lesz a lakatlan ingatlan. 
További hozzászólás nem volt, a testület 7 szavazattal 0 ellenében a következő határozatot hozta: 
27/2010. (V.19.) Kt.számú határozat

lejárt határidejű határozatokról, a két ülés között történt fontosabb eseményekről

1.) A képviselő-testület a szociálisan rászorultak ingatlan ellátottsága érdekében részt kíván venni a szociális bérlakás programban. A testület bővebb információ után, az állami támogatást igénybe vételére tervet fogad el az ingatlanok megvásárlására.
Határidő: terv készítésre 2010.évben

Felelős: Faller János polgármester

              Pest Éva  körjegyző

2.) A képviselő-testület a lejárt határidejű határozatokról, a két ülés között történt fontosabb eseményekről szóló tájékoztatót tudomásul veszi.

Több napirend nem volt, a polgármester az ülést berekesztette.

Kmf.

Faller János
Pest Éva 

polgármester
körjegyző
